NÁRODNÁ  RADA  SLOVENSKEJ  REPUBLIKY
VI. volebné obdobie

N á v r h

Z á k o n

z ..................... 2012,

ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov 

	Národná rada Slovenskej republiky sa uzniesla na tomto zákone:

Čl. I

Zákon  Národnej  rady  Slovenskej  republiky  č. 350/1996 Z. z. o rokovacom  poriadku Národnej  rady Slovenskej  republiky v znení nálezu  Ústavného   súdu  Slovenskej  republiky   č. 77/1998  Z. z., zákona č. 86/2000 Z. z., zákona č. 138/2002 Z. z., zákona č. 100/2003 Z. z., zákona č. 551/2003 Z. z., zákona č. 215/2004 Z. z., zákona č. 360/2004 Z. z., zákona č. 253/2005 Z. z., nálezu Ústavného súdu Slovenskej republiky č. 320/2005 Z. z., zákona č. 261/2006 Z. z., zákona č. 199/2007 Z. z., zákona č. 400/2009 Z. z., zákona č. 38/2010 Z. z., zákona č. 153/2011 Z. z., zákona č. 187/2011 Z. z., uznesenia Ústavného   súdu  Slovenskej  republiky č. 191/2011 Z. z., uznesenia Ústavného   súdu  Slovenskej  republiky   č. 237/2011  Z. z., zákona č. 69/2012 Z. z., zákona č. 79/2012 Z. z. a zákona č. 236/2012 Z. z. sa mení a dopĺňa takto:

1.	V § 24 ods. 5 sa bodka na konci nahrádza bodkočiarkou a pripájajú sa tieto slová: „nový bod programu môže národná rada hlasovaním bez rozpravy zaradiť aj na návrh predsedu národnej rady.“. 

2.	V § 29a ods. 1 sa za slová „aspoň dvoch poslaneckých klubov“ vkladajú slová „alebo na návrh predsedu národnej rady“.

3.	V § 35 ods. 2 sa slová „len na návrh aspoň dvoch poslaneckých klubov“ nahrádzajú slovami „na návrh aspoň dvoch poslaneckých klubov alebo na návrh predsedu národnej rady“.

4.	V § 35 ods. 4 sa za slová „aspoň dvoch poslaneckých klubov“ vkladajú slová „alebo na návrh predsedu národnej rady“.

Čl. II

		Tento zákon nadobúda účinnosť  dňom vyhlásenia.

Dôvodová správa

Všeobecná časť

Návrhom zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „novela rokovacieho poriadku“) sa reaguje na situáciu pri vzniku poslaneckých klubov podľa § 64 ods. 1 zákona o rokovacom poriadku po voľbách v roku 2012. Na základe volebného výsledku vznikol poslanecký klub s počtom 83 poslancov, ktorý nemá možnosť využiť ustanovenia rokovacieho poriadku, na základe ktorých výrazne menší počet poslancov, ktorí sú členmi viacerých (troch, resp. dvoch) poslaneckých klubov, majú možnosť podieľať sa na „ovplyvňovaní“ rokovania Národnej rady Slovenskej republiky (ďalej len „národná rada“). 
Predložený návrh rozširuje pôsobnosť predsedu národnej rady v prípadoch, kedy podľa rokovacieho poriadku majú oprávnenie podať návrh tri, resp. dva  poslanecké kluby na zaradenie nového bodu programu počas schôdze národnej rady (§ 24 ods. 5), na určenie dĺžky rozpravy k bodu zaradenému do programu schôdze národnej rady (§ 29a ods. 1), na skončenie rozpravy pred vystúpením všetkých prihlásených rečníkov (§ 35 ods. 2) a na poradu poslaneckých klubov po skončení rozpravy a pred hlasovaním (§ 35 ods. 4).
Zámerom navrhovaného doplnenia oprávnení predsedu národnej rady „nahradiť“ tri, resp. dva poslanecké kluby pri podávaní vyššie uvedených návrhov je vyváženie postavenia jednotlivých poslaneckých klubov v národnej rade.  

Návrh zákona je v súlade s Ústavou Slovenskej republiky a  s  platnými medzinárodnými záväzkami Slovenskej republiky.

Návrh zákona si nevyžiada zvýšené nároky na štátny rozpočet, na rozpočty obcí a vyšších územných celkov, nemá vplyv na podnikateľskú sféru, na zamestnanosť ani na životné prostredie.

DOLOŽKA  ZLUČITEĽNOSTI
návrhu zákona s právom Európskej únie

1.	Navrhovateľ zákona: poslanci Národnej rady Slovenskej republiky 

2.	Názov návrhu zákona: Zákon, ktorým sa mení a dopĺňa zákon č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

3.   Predmet návrhu zákona v práve Európskej únie upravený: nie je
a)   v primárnom práve
b)   v sekundárnom práve 
c)   v judikatúre Súdneho dvora Európskej únie 

      4.  Záväzky Slovenskej republiky vo vzťahu k Európskej únii : žiadne

5.  Návrh zákona je zlučiteľný s právom Európskej únie: Vzhľadom na body 3. a 4. sa 
     stupeň zlučiteľnosti nevyjadruje.

Osobitná časť

K čl. I

K bodu 1 (§ 24 ods. 5)
Doplnením ustanovenia sa navrhuje, aby návrh na doplnenie bodu programu aj počas schôdze národnej rady okrem troch poslaneckých klubov mohol podať aj predseda národnej rady. Tak ako doteraz o zaradení navrhovaného bodu programu rozhodne národná rada hlasovaním bez rozpravy.
	
K bodu  2 (§ 29a ods. 1)
	Navrhuje sa, aby návrh na určenie dĺžky času na rozpravu k bodu zaradenému do programu schôdze národnej rady  okrem dvoch poslaneckých klubov mohol podať aj predseda národnej rady.
	
K bodu 3 (§ 35 ods. 2)
	Podať návrh na skončenie rozpravy pred vystúpením všetkých rečníkov sa umožňuje, okrem dvoch poslaneckých klubov, aj predsedovi národnej rady. 

K bodu 4 (§ 35 ods. 4)
Prerušenie rokovania o bode programu schôdze národnej rady na poradu poslaneckých klubov po skončení rozpravy a pred hlasovaním sa umožňuje aj na návrh predsedu národnej rady.

K Čl. II
	Účinnosť zákona sa navrhuje dňom vyhlásenia.